Document ID: 32013D0173

KOMISSION PÄÄTÖS,
annettu 8 päivänä huhtikuuta 2013,
Tanskan Euroopan parlamentin ja neuvoston direktiivin 2006/42/EY 11 artiklan mukaisesti toteuttamasta toimenpiteestä monikäyttöisen maansiirtokoneen tyypin osalta
(tiedoksiannettu numerolla C(2013) 1874)
(ETA:n kannalta merkityksellinen teksti)
(2013/173/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/42/EY (1) ja erityisesti sen 11 artiklan,
sekä katsoo seuraavaa:
(1)
Tanskan viranomaiset ilmoittivat direktiivin 2006/42/EY 11 artiklan 2 kohdassa säädetyn menettelyn mukaisesti komissiolle ja muille jäsenvaltioille toimenpiteestä, joka liittyy Multione S630 -tyypin koneeseen, jonka valmistaja on C.S.F. Srl., via Palù 6/8, 36040 Grumolo delle Abbadesse (Vicenza), Italia. Kone on varustettu CE-merkinnällä, ja sillä on EY-vaatimustenmukaisuusvakuutus koneita koskevan direktiivin 2006/42/EY, sähkömagneettista yhteensopivuutta koskevan komission direktiivin 2004/108/EY (2) ja ulkona käytettävien laitteiden melupäästöjä ympäristöön koskevan Euroopan parlamentin ja neuvoston direktiivin 2000/14/EY (3) mukaisesti.
(2)
Multione S630 on monikäyttöinen maansiirtokone, johon voidaan liittää erilaisia lisälaitteita eri toimintojen suorittamiseen esimerkiksi metsänhoidon, maanviljelyn, puutarhanhoidon, maisemoinnin, teiden kunnossapidon ja rakentamisen yhteydessä.
(3)
Tanskan toimenpiteen perusteena oli se, että kone ei ole direktiivin 2006/42/EY liitteessä I olevassa 3.4.4 kohdassa esitettyjen keskeisten terveys- ja turvallisuusvaatimusten mukainen; vaatimuksissa edellytetään, että jos omalla käyttövoimalla liikkuvan koneen kuljettajan sekä yhden tai useamman käyttäjän taikka muun henkilön paikka on koneen kyydissä ja putoavista esineistä tai materiaaleista saattaa aiheutua riski, kone on suunniteltava ja rakennettava siten, että nämä riskit otetaan huomioon, ja jos tämä koneen koon vuoksi on mahdollista, se on varustettava asianmukaisella suojarakenteella.
(4)
Tanskan viranomaiset toivat esiin, että vaikka useat koneen tarkoitetuista toiminnoista altistivat koneen kuljettajan putoavista esineistä tai materiaaleista aiheutuville riskeille, kone oli saatettu markkinoille ilman putoavilta esineiltä suojaavaa rakennetta (FOPS). Tanskan viranomaiset pyysivät valmistajaa toteuttamaan korjaavia toimenpiteitä. Koska pyyntöön ei vastattu, Tanskan viranomaiset kielsivät sellaisten Multione S630 -koneiden markkinoille saattamisen, jossa ei ollut FOPS-rakennetta, ja määräsivät valmistajan toteuttamaan korjaavia toimia markkinoille jo saatettujen koneiden osalta.
(5)
Komissio otti yhteyttä valmistajaan ja kehotti tätä esittämään huomionsa Tanskan toteuttamasta toimenpiteestä. Vastauksessaan valmistaja totesi, että sen mukaan koneeseen ei ollut välttämätöntä asentaa FOPS-rakennetta, kun konetta käytetään toimintaan, johon ei liity riskiä putoavista esineistä tai materiaaleista. Valmistaja kuitenkin ilmoitti komissiolle, että Tanskan viranomaisten toteuttaman toimenpiteen seurauksena on toteutettu toimia sen varmistamiseksi, että kaikki Tanskassa markkinoille saatetut koneet varustetaan FOPS-rakenteella.
(6)
Direktiivin 2006/42/EY liitteessä I olevan 1.1.2 kohdan a alakohdassa edellytetään, että kone on suunniteltava ja rakennettava niin, että se soveltuu tarkoitukseensa ja sitä voidaan käyttää, säätää ja huoltaa henkilöitä vaarantamatta silloin, kun nämä toimet suoritetaan tarkoitetulla tavalla, mutta ottaen huomioon myös sen kohtuudella ennakoitavissa oleva väärinkäyttö. Toteutettavien toimenpiteiden tarkoituksena on oltava riskin poistaminen koneen koko ennakoitavana käyttöaikana, mukaan lukien kuljetus-, kokoonpano-, purkamis-, käytöstäpoisto- ja romuttamisvaihe.
(7)
Multione S630:n kaltaisten monikäyttöisten koneiden tapauksessa vaikka kone olisikin alun perin varustettu toimintaan, johon ei liity riskiä putoavista esineistä tai materiaaleista, sitä todennäköisesti käytetään sen koko ennakoitavana käyttöaikana muuhunkin toimintaan, joka altistaa käyttäjät tälle riskille. Tämän vuoksi putoavien esineiden tai materiaalien aiheuttama riski on otettava huomioon koneen suunnittelussa ja rakenteessa.
(8)
Tanskan viranomaisten toimittaman näytön ja valmistajan esittämien huomioiden tarkastelu vahvistaa, että Multione S630 -tyypin kone ilman FOPS-rakennetta ei ole direktiivin 2006/42/EY liitteessä I olevassa 3.4.4 kohdassa esitettyjen keskeisten terveys- ja turvallisuusvaatimusten mukainen ja että tämä vaatimustenvastaisuus asettaa koneen kuljettajan alttiiksi putoavista esineistä tai materiaaleista aiheutuville riskeille,
ON HYVÄKSYNYT TÄMÄN PÄÄTÖKSEN:
1 artikla
Tanskan viranomaisten toteuttama toimenpide, jolla kielletään sellaisen Multione S630 -tyypin koneen saattaminen markkinoille, jota ei ole varustettu putoavilta esineiltä suojaavalla rakenteella (FOPS), ja vaaditaan valmistajaa toteuttamaan korjaavia toimia markkinoille jo saatettujen koneiden osalta, on perusteltu.
2 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä huhtikuuta 2013.

Labels: 3
8
1
18